## Odluka o koncesiji u svrhu gospodarskog korištenja pomorskog dobra radi obavljanja djelatnosti uzgoja školjaka u Limskom zaljevu

### NN 88/2011 (27.7.2011.), Odluka o koncesiji u svrhu gospodarskog korištenja pomorskog dobra radi obavljanja djelatnosti uzgoja školjaka u Limskom zaljevu

VLADA REPUBLIKE HRVATSKE

1875

Na temelju članka 19. stavka 3. Zakona o pomorskom dobru i morskim lukama (»Narodne novine«, br. 158/2003, 100/2004, 141/2006 i 38/2009), Vlada Republike Hrvatske je na sjednici održanoj 19. svibnja 2011. godine donijela

ODLUKU

O KONCESIJI U SVRHU GOSPODARSKOG KORIŠTENJA POMORSKOG DOBRA RADI OBAVLJANJA DJELATNOSTI UZGOJA ŠKOLJAKA U LIMSKOM ZALJEVU

I.

Sukladno Obavijesti o namjeri davanja koncesije u svrhu gospodarskog korištenja pomorskog dobra radi obavljanja djelatnosti uzgoja školjaka u Limskom zaljevu (»Narodne novine«, broj 133/2010) i na temelju ponuda pristiglih na Javno otvaranje ponuda za dodjelu koncesije, održano 3. siječnja 2011. godine, u prostorijama Ministarstva mora, prometa i infrastrukture, te Nalaza i mišljenja Stručnog tijela za ocjenu ponuda za koncesije na pomorskom dobru, osnovanog sukladno članku 23. stavku 3. Zakona o pomorskom dobru i morskim lukama, Vlada Republike Hrvatske (u daljnjem tekstu: Davatelj koncesije) daje trgovačkom društvu Riviera Poreč d.d., Vladimira Nazora 9, Poreč (u daljnjem tekstu: Ovlaštenik koncesije), ovlaštenje za gospodarsko korištenje pomorskog dobra radi obavljanja djelatnosti uzgoja školjaka u Limskom zaljevu.

II.

Područje pomorskog dobra koje se daje u koncesiju u svrhu gospodarskog korištenja radi obavljanja djelatnosti uzgoja školjaka u Limskom zaljevu, obilježeno je poligonom točaka izraženih u metrima u Gauss – Kruegerovoj projekciji, kako slijedi:

                                   Y                             X

TOČKA

1                       5 399 543.27            4 999 643.47

2                       5 400 039.36            4 999 584.09

3                       5 400 033.42            4 999 534.44

4                        5 399 537.32           4 999 593.85

III.

Površina pomorskog dobra koje se daje u koncesiju ukupno iznosi 24.982 metra kvadratna.

IV.

Koncesija se daje u svrhu gospodarskog korištenja pomorskog dobra radi obavljanja djelatnosti uzgoja školjaka u Limskom zaljevu.

Ovlaštenik koncesije dužan je koristiti dano pomorsko dobro u Limskom zaljevu i u njega uložiti sveukupno 364.000,00 kuna, kao investicijsko ulaganje, u ukupnom vremenskom razdoblju trajanja koncesije, a sve u opsegu i na način kako je opisano u Studiji gospodarske opravdanosti »Val Peruzolla 3HR0167« Limski zaljev, koja čini Prilog ove Odluke, a ne objavljuje se u »Narodnim novinama«.

Od navedenog ukupnog investicijskog ulaganja iz stavka 2. ove točke, a prema Studiji gospodarske opravdanosti ulaganja u dano pomorsko dobro, Ovlaštenik koncesije dužan je iznos od 160.000,00 kuna investirati u zaštitu okoliša koncesijskog područja (planirana investicija u zaštitu okoliša iz Studije).

Ovlaštenik koncesije se obvezuje da pomorsko dobro koje ovom Odlukom dobiva na gospodarsko korištenje, koristi isključivo za obavljanje djelatnosti za koje je registriran, a za koje je utvrđena namjena koncesije.

V.

Ovlaštenik koncesije dužan je gospodarski koristiti pomorsko dobro, sukladno Zakonu o pomorskom dobru i morskim lukama, lokacijskoj dozvoli, sukladno Zakonu o prostornom uređenju i gradnji (lokacijska dozvola za zahvat u prostoru: uzgajalište školjaka u Val Peruzolla u Limskom kanalu, izdana od strane Istarske županije, Grada Rovinja, Upravnog odjela za izdavanje akata vezanih za gradnju, klase: UP/I-350-05/10-01/19, urbroja: 2171-01-6-10-10, od 29. lipnja 2010. godine), te drugim zakonima i podzakonskim aktima iz područja sigurnosti plovidbe, zaštite okoliša, i to na način koji će osigurati zaštitu okoliša.

Ovlaštenik koncesije ne može prava stečena koncesijom niti djelomično niti u cijelosti prenositi na drugog, bez izričitog odobrenja Davatelja koncesije.

VI.

Davatelj koncesije daje na gospodarsko korištenje pomorsko dobro navedeno u točki II. ove Odluke, Ovlašteniku koncesije na vremensko razdoblje od 20 (dvadeset) godina, računajući od dana sklapanja ugovora o koncesiji pomorskog dobra.

VII.

Za gospodarsko korištenje pomorskog dobra navedenog u točki II. ove Odluke, Ovlaštenik koncesije obvezuje se da će uredno plaćati Davatelju koncesije koncesijsku naknadu.

Godišnja koncesijska naknada koju Ovlaštenik koncesije plaća za gospodarsko korištenje pomorskog dobra, sastoji se od stalnog i promjenjivog dijela naknade, s tim da:

a) za stalni dio naknada iznosi 0,20 kuna po metru kvadratnom zauzete površine pomorskog dobra godišnje, odnosno 4.996,40 kuna godišnje u jednom obroku,

b) za promjenjivi dio naknada iznosi 0,20 % ukupnoga godišnjeg prihoda.

Navedena naknada plaća se na sljedeći način:

Stalni dio naknade plaća se unaprijed za tekuću godinu, najkasnije do 1. ožujka:

– za godinu u kojoj je dana koncesija i za godinu u kojoj koncesija istječe, naknada se plaća razmjerno mjesecima korištenja,

–za početnu godinu koncesijskog perioda naknada se plaća u roku 30 (trideset) dana od dana sklapanja ugovora o koncesiji.

Promjenjivi dio naknade plaća se u jednom obroku i to:

–za ostvareni godišnji prihod prethodne godine, do 30. travnja tekuće godine.

VIII.

Na temelju ove Odluke ovlašćuje se ministar mora, prometa i infrastrukture da sklopi ugovor o koncesiji pomorskog dobra iz točke II. ove Odluke, kojim će se detaljno urediti ovlaštenja Davatelja koncesije, te prava i obveze Ovlaštenika koncesije, posebno u odnosu na zaštitu okoliša, sigurnost plovidbe, održavanje i osiguranje, te nadzor pomorskoga dobra koje se daje u koncesiju.

IX.

Ovlaštenik koncesije dužan je u roku 60 (šezdeset) dana od dana objave ove Odluke u »Narodnim novinama«, Davatelju koncesije dostaviti garanciju banke radi dobrog izvršenja posla u korist Republike Hrvatske – Ministarstva financija, na iznos od 15% od ukupne vrijednosti investicije, a koja, prema Studiji gospodarske opravdanosti »Val Peruzolla 3HR0167« Limski zaljev, iznosi 364.000,00 kuna, s rokom važenja garancije do 6 (šest) mjeseci od završetka planiranog investicijskog ciklusa, a koja garancija je bezuvjetna, bez prigovora i naplativa na prvi poziv.

Ako Ovlaštenik koncesije ne dostavi garanciju iz stavka 1. ove točke, neće se potpisati ugovor o koncesiji iz točke VIII. ove Odluke, te Ovlaštenik koncesije gubi sva prava utvrđena ovom Odlukom.

X.

Ova Odluka stupa na snagu danom donošenja, a objavit će se u »Narodnim novinama«.

Klasa: 934-01/10-02/01

Urbroj: 5030116-11-1

Zagreb, 19. svibnja 2011.

Predsjednica
Jadranka Kosor, dipl. iur., v. r.

Odluka, NN 88/2011-1875